Forretningsbetingelser – Krall § Andersen
§ FORRETNINGSBETINGELSER §
Nærværende forretningsbetingelser gælder for alle opgaver, Krall § Andersen Advokatfirma påtager sig, medmindre andet er skriftligt aftalt.
Når Krall § Andersen Advokatfirma påtager sig en opgave, aftales omfanget af opgaven med kunden. Denne aftale dokumenteres i et skriftligt aftalebrev og kan justeres løbende efter behov.
Krall § Andersen Advokatfirma udfører alle opgaver i overensstemmelse med gældende regler og med henblik på at opfylde kundens forventninger og være værdiskabende for kunden.
Krall § Andersen Advokatfirma rådgiver alene om dansk ret.
Medarbejderne hos Krall § Andersen Advokatfirma er underlagt tavshedspligt.
Alle oplysninger, som vi modtager i forbindelse med en opgave, behandler vi fortroligt, medmindre omstændighederne viser, at en oplysning ikke er af fortrolig karakter.
Medarbejderne i Krall § Andersen Advokatfirma er underlagt særlige regler vedrørende intern viden om børsnoterede selskaber og restriktioner for handel med værdipapirer.
Krall § Andersen Advokatfirma er ansvarlig for den juridiske rådgivning, der ydes. I overensstemmelse med dansk rets almindelige regler er vi ansvarsforsikret i et anerkendt forsikringsselskab efter de af Advokatsamfundet fastsatte regler. Advokatfirmaet har tegnet advokatansvarsforsikring og garantiforsikring hos HDI Danmark, Indiakaj 6, 1. sal, 2100 København Ø.
Det arbejde vi udfører er målrettet til den konkrete opgave. Vi er kun ansvarlige over for kunden for den rådgivning, der er ydet i forbindelse med den pågældende opgave, medmindre andet er aftalt.
I overensstemmelse med Advokatsamfundets regler og vores habilitetsprocedurer afklarer vi, om der foreligger en interesse- eller loyalitetskonflikt, inden vi endeligt påtager os en opgave. Opstår der under sagens forløb en interessekonflikt, som medfører, at vi må frasige os sagen, anbefaler vi gerne en anden advokat.
Hvidvaskforebyggelse
Advokatfirmaet er omfattet af loven om forebyggende foranstaltninger mod hvidvaskning af penge (hvidvaskloven). For at kunne overholde reglerne er vi forpligtet til at indhente og opbevare identitetsoplysninger om enhver kunde. Vi beder derfor altid ved opstart af en opgave om at se – og få udleveret en kopi af – kundens pas eller kørekort.
Beløb, som kunder indbetaler til advokatfirmaet indsættes på klientkontoen for kundernes regning og risiko.
Hvis der oprettes en separat klientkonto, vil kunden blive oplyst herom.
Fastsættelsen af vores honorar sker på basis af flere forskellige parametre som arbejdstimer, karakteren af de involverede juristers specialviden og erfaring, opgavens kompleksitet og betydning for klienten, de involverede værdier, det opnåede resultat og det med opgavens løsning forbundne ansvar. Der tillægges moms efter gældende regler.
Det kan være meget vanskeligt at beløbsfastsætte et honorar ved en opgaves opstart. Efter anmodning afgiver vi – og altid overfor forbrugere – et begrundet overslag og oplysning om de forventede omkostninger og udlæg, ligesom vi så tidligt som muligt informerer kunden, hvis det viser sig, at det samlede honorar forventes at overstige overslaget.
Honoraret er uden evt. positive udlæg (fx retsafgifter mv.), hvilke til en hver tid vil blive afregnet inden forfald og direkte overfor kunden.
Kørsel, porto og kopiering
Al kørsel i sagen bliver afregnet med den af SKAT fastsatte erhvervsmæssige befordringsgodtgørelse, pr. km, med tillæg af moms.
Arbejdstimerne omfatter også rejsetid til møder m.v. udenfor kontoret. I sager med fri proces vil kørsel blive betalt af statskassen. I sager med retshjælpsforsikringsdækning vil der alene blive afregnet kørsel overfor klienten svarende til en evt. selvrisiko eller i tilfælde, hvor dækningsmaksimummet på dennes forsikringspolice er nået.
Kopiering og porto afregnes særskilt efter medgået forbrug.
Eventuelle udlæg til transport, kost og logi m.v. viderefaktureres uden tillæg.
Der fremsendes løbende kopi af al ind- og udgående korrespondance, processkrifter, bilag mv. i sagen til klienten. Fremsendelse af yderligere kopier afregnes med kr. 5,00 pr. side.
Afregning sker månedsvis bagud.
Fakturaen vil indeholde en kort sammenfatning af de udførte opgaver.
Betalingsbetingelserne er 8 dage fra fakturadato, hvorefter der beregnes renter med procesrenten.
Ved opstart af en opgave kan vi kræve forudbetaling af honorar eller øvrige omkostninger (depositum), før arbejdet påbegyndes.
Depositum indbetales på vores klientkonto hos Middelfart Sparekasse, reg.nr. 0755 klientkto.-nr. 323 105 2819.
Depositum, som er indbetalt til sikkerhed for vores honorar, henstår som udgangspunkt til sikkerhed for vores løbende afregninger og skal i takt hermed udlignes med yderligere indbetalinger.
Krall § Andersen Advokatfirma bearbejder en opgave indtil dens naturlige afslutning, fx ved dom, eller indtil kunden anmoder om, at sagen afsluttes.
Vi forbeholder os dog ret til umiddelbart at afslutte samarbejdet, hvis kredittiden på vores fakturaer, trods rykkere, er væsentligt overskredet, eller hvis der indtræder insolvens hos kunden.
Vi forbeholder os desuden ret til at udtræde af en sag, hvis vi i særlige tilfælde ikke længere finder at kunne tage ansvaret for sagsbehandlingen, eller hvis vi er af den overbevisning, at det er i kundens bedste interesse, at samarbejdet ophører.
Krall § Andersen Advokatfirma er berettiget til honorar og omkostningsgodtgørelse for tiden frem til ophør.
De i forbindelse med sagsbehandlingen modtagne originale dokumenter udleveres senest i forbindelse med opgavens afslutning, og vi opbevarer papirsagsakterne i 6 måneder efter arkiveringsdatoen. Dog opbevares sagerne i variable årrækker – alt efter sagstypen – også i vores digitale system, idet alle sagens akter ligeledes forefindes digitalt.
Immaterielle rettigheder til materiale udarbejdet af Krall § Andersen Advokatfirma tilhører Krall § Andersen Advokatfirmaet, medmindre andet er aftalt.
Oplysninger om Krall § Andersen Advokatfirma, jf. pkt. 13 i de advokatetiske regler, fremgår af advokatfirmaets hjemmeside www.krall-andersen.dk.
Klager over advokaters salær eller adfærd kan ske til Advokatnævnets Sekretariat, Kronprinsessegade 28, 1306 København K. Yderligere information kan læses på advokatsamfundets hjemmeside www.advokatsamfundet.dk.
Enhver tvist mellem en kunde og advokatfirmaet behandles efter dansk ret og ved Retten i Sønderborg, som er Krall § Andersen Advokatfirmas værneting.
Krall § Andersen
Storetorv 9, 1 sal
Tlf.: +45 78 70 67 07
Mail: info@krall-andersen.dk
CVR: 35 27 84 35